ΠΡΩΤΟΔΙΚΕΙΟ ΠΕΙΡΑΙΩΣ

Αριθμός 54 /2020

ΠΡΑΞΗ

 του Τριμελούς Συμβουλίου Διευθύνσεως Πρωτοδικείου Πειραιώς

Συνεδρίαση της 7ης-9-2020

Ιωάννης Μαλλούχος, Πρόεδρος Πρωτοδικών - Πρόεδρος

Νικόλαος Σταυρόπουλος, Πρωτοδίκης - Μέλος

Χρυσούλα Γκοτόβου, Πρωτοδίκης - Μέλος

Θεοφάνης Μπαλαφούτης, Προϊστάμενος Δ/νσης Γραμματείας - Γραμματέας

Στην σημερινή συνεδρίαση, το Συμβούλιο, αφού έλαβε υπόψη:

1. Τις διατάξεις του άρθρου 15 παρ. 7 περ. α΄ υποπερ. δδ΄ του Ν.1756/1988 «Κώδικας οργανισμού δικαστηρίων και κατάσταση δικαστικών λειτουργών», με τις οποίες καθιερώνεται τεκμήριο αρμοδιότητας του Τριμελούς Συμβουλίου,
2. Το άρθρο 74 του Ν. 4690/2020, που περιλαμβάνει τις διατάξεις για την επαναλειτουργία των πολιτικών δικαστηρίων και την διαδικασία της αναγκαστικής εκτελέσεως
3. Το άρθρο 17 παρ.2 του Ν. 4684/2020, στο οποίο προβλέπεται ότι η ανάκληση, η εξάλειψη και η μεταρρύθμιση συναινετικής προσημειώσεως υποθήκης γίνονται σύμφωνα με την παράγραφο 1, ήτοι με συζήτηση, που διεξάγεται εγγράφως και τους διαδίκους να παρίστανται στο ακροατήριο του δικαστηρίου με δήλωση, σύμφωνα με την παράγραφο 2 του άρθρου 242 του Κ.Πολ.Δ..
4. Το άρθρο δεύτερο παρ. 1 εδ. τελ. της υπ’ αριθμ. Δ1α/ΓΠ.οικ. 44822/14-7-2020 ΚΥΑ των Υπουργών Ανάπτυξης και Επενδύσεων, Προστασίας του Πολίτη, Εθνικής Άμυνας, Υγείας, Δικαιοσύνης και Εσωτερικών (ΦΕΚ Β/2865/14-7-2020), στο οποίο προβλέπεται ότι με απόφαση του αρμοδίου οργάνου διοίκησης του οικείου δικαστηρίου ή εισαγγελίας, που τοιχοκολλάται στην είσοδο του δικαστηρίου ή της εισαγγελίας και αναρτάται στην ιστοσελίδα τους, εφόσον διαθέτουν, ορίζονται τα ειδικότερα ζητήματα που ανάγονται στην εύρυθμη διεξαγωγή των εργασιών τους, καθώς και όλα τα αναγκαία μέτρα που τηρούνται υπ’ ευθύνη τους, για την ασφαλή λειτουργία του δικαστηρίου ή της εισαγγελίας ενόψει της πανδημίας του κορωνοϊού COVID-19 και, ιδίως τα υγειονομικά μέτρα, που προβλέφθηκαν στην από 14.7.2020 εισήγηση της Εθνικής Επιτροπής Προστασίας της Δημόσιας Υγείας έναντι του κορωνοϊού COVID-19, ήτοι: 1) υποχρεωτική χρήση μη ιατρικής μάσκας ή ασπίδας προστασίας προσώπου από τους δικαστές, εισαγγελείς, γραμματείς, συνηγόρους, διαδίκους και λοιπούς παρισταμένους εντός των δικαστικών αιθουσών (ακροατηρίων), 2) διαθεσιμότητα αλκοολούχου αντισηπτικού διαλύματος σε όλους τους χώρους, 3) τήρηση ενάμισι (1,5) μέτρου απόστασης μεταξύ φυσικών προσώπων και 4) καθορισμός ανώτατου ορίου εισερχομένων εντός μικρών αιθουσών στα είκοσι έως εικοσιπέντε (20-25) άτομα, με ανάλογη αύξηση αριθμού ατόμων για τις μεγαλύτερες αίθουσες.
5. Τα άρθρα 5Α΄ και 22 της υπ’ αριθμ. Δ1α/ΓΠ.οικ.53080/29-8-2020 ΚΥΑ των Υπουργών Οικονομικών, Ανάπτυξης και Επενδύσεων, Προστασίας του Πολίτη, Εργασίας και Κοινωνικών Υποθέσεων, Υποδομών και Μεταφορών, Ναυτιλίας, Υγείας και Εσωτερικών (ΦΕΚ Β 3611/29.8.2020) σχετικά με τους κανόνες τηρήσεως αποστάσεων και τα άλλα μέτρα προστασίας σε ιδιωτικές επιχειρήσεις, δημόσιες υπηρεσίες και άλλους χώρους συνάθροισης κοινού στο σύνολο της Επικράτειας, προς περιορισμό της διασποράς του κορωνοϊού COVID-19, σύμφωνα με τα οποία (άρθρα) επιβάλλεται η χρήση μη ιατρικής μάσκας και σε χώρους γραφείων δημόσιων υπηρεσιών, οι οποίες τελούν πλέον σε πλήρη λειτουργία, με την εξυπηρέτηση του κοινού να γίνεται κατά προτίμηση, αλλά όχι αποκλειστικά, κατόπιν προγραμματισμένου ραντεβού.
6. Τις υπηρεσιακές ανάγκες, ως και την εύρυθμη λειτουργία των υπηρεσιών του Πρωτοδικείου Πειραιώς.

Σε συνέχεια των υπ’ αριθμ. 35, 36, 38, 40 και 50 /2020 Πράξεων, με τις οποίες καθορίσθηκαν οι όροι λειτουργίας των δικαστηρίων και της γραμματείας του Πρωτοδικείου για το χρονικό διάστημα από 1η Ιουλίου 2020 έως 15 Σεπτεμβρίου 2020 αποφασίζεται ότι ως προς την λειτουργία της γραμματείας του Δικαστηρίου, η κατάθεση δικογράφων (αγωγών, ανακοπών και αιτήσεων ασφαλιστικών μέτρων) που πραγματοποιείται καθημερινά από ώρα 08.00 πμ έως 14.00 στο αρμόδιο Τμήμα της γραμματείας του Δικαστηρίου, μπορεί να γίνεται και κατόπιν τηλεφωνικής συνεννοήσεως του πληρεξουσίου δικηγόρου με τον υπάλληλο του Τμήματος. Συγκεκριμένα, ο πληρεξούσιος δικηγόρος, που ενδιαφέρεται να καταθέσει δικόγραφο αγωγής ή ανακοπής μπορεί να επικοινωνεί τηλεφωνικά με την γραμματεία (τηλ. 2132157255 και 2132157176) ή μέσω ηλεκτρονικού μηνύματος (ηλεκτρονική διεύθυνση off516@protodikeio-peir.gr) και θα ενημερώνεται για την ακριβή ώρα, που θα πρέπει να προσέλθει.

Το αυτό ισχύει και για τις αιτήσεις ασφαλιστικών μέτρων με τα τηλέφωνα επικοινωνίας με την αρμόδια γραμματεία να είναι τα 2132157174, 2132157256 και 2104520354 (off514@protodikeio-peir.gr), όπως και για τις αιτήσεις για την έκδοση διαταγών πληρωμής. Το τηλέφωνο του αρμοδίου τμήματος της Γραμματείας των διαταγών πληρωμής είναι 2132157184 και η ηλεκτρονική διεύθυνση off524@protodikeio-peir.gr.

Εντός των δικαστικών αιθουσών, που εκδικάζονται οι προσδιορισμένες πολιτικές και ποινικές υποθέσεις, είναι υποχρεωτική η χρήση μη ιατρικής μάσκας ή ασπίδας προστασίας προσώπου από τους δικαστές, εισαγγελείς, γραμματείς, συνηγόρους, διαδίκους και λοιπούς παρισταμένους. To αυτό ισχύει και για τους χώρους των γραφείων της γραμματείας που εξυπηρετείται κοινό.

 Λαμβάνοντας υπόψιν ότι καμία από τις δικαστικές αίθουσες, που δικάζονται οι υποθέσεις του Πρωτοδικείου δεν υπερβαίνει σε επιφάνεια τα εκατό (100) τμ, το ανώτατο όριο των εισερχομένων σε καθεμία εξ αυτών καθορίζεται στα είκοσι πέντε (25) άτομα, με την αστυνομική φρουρά να ελέγχει την τήρηση του 1,5 μέτρου αποστάσεως μεταξύ φυσικών προσώπων. Συσκευασίες με αλκοολούχο αντισηπτικό διάλυμα θα υπάρχουν στην είσοδο του καταστήματος, στις εισόδους κάθε δικαστικής αίθουσας, που συνεδριάζει δικαστήριο, στα έδρανα των δικηγόρων και τις έδρες αυτών των αιθουσών, στην είσοδο των γραφείων της γραμματείας, που εξυπηρετούν κοινό, καθώς και στα wc.

Ο ΠΡΟΕΔΡΟΣ ΤΑ ΜΕΛΗ ΓΡΑΜΜΑΤΕΑΣ

Ι.ΜΑΛΛΟΥΧΟΣ Ν. ΣΤΑΥΡΟΠΟΥΛΟΣ Θ. ΜΠΑΛΑΦΟΥΤΗΣ

ΠΡ.ΠΡΩΤΟΔΙΚΩΝ ΠΡΩΤΟΔΙΚΗΣ

 ΧΡ. ΓΚΟΤΟΒΟΥ

 ΠΡΩΤΟΔΙΚΗΣ